**Lastele ja noortele suunatud digitaalse toiduturunduse pilootuuring**

Kutsume Sind osalema pilootuuringus, mille eesmärk on uurida 3–17-aastaste laste kokkupuudet nn ebatervislike toitude makstud digitaalse turundusega. Ebatervislikeks toitudeks loetakse uuringus suure suhkrute, küllastatud rasvahapete ja/või soola sisaldusega toite.

Uuringut korraldab Tervise Arengu Instituut (Hiiu 42, Tallinn) koostöös Maailma Terviseorganisatsiooni (WHO) Euroopa Regionaalbürooga. Uuringu kooskõlastas Tervise Arengu Instituudi inimuuringute eetikakomitee (otsus nr 740).

Kes on oodatud osalema?

Uuringus on oodatud osalema 3-17-aastased eesti keelt kõnelevad lapsed ja noored, kes kasutavad Androidil põhinevat digiseadet (nutitelefon või tahvelarvuti). Uuringus osalemise ajal palume kasutada ainult ühte seadet.

Mida osalemine tähendab?

Kui oled nõus osalema, siis palutakse Sul oma digiseadmesse installida digitaalse turunduse andmete kogumist võimaldav rakendus Reality Meter (välja töötatud Reality Mine Ltd poolt). Selleks saadetakse Sulle Sinu seadmesse (e-posti või tekstisõnumiga) personaalne link rakenduse installimiseks. Pärast installimist kogub rakendus automaatselt andmeid selles seadmes sotsiaalmeedia platvormidel YouTube, Facebook ja Instagram Sinu poolt avatavate reklaamide kohta. Rakendus kogub teavet reklaami pealkirja, sisu, kestvuse, tegeliku reklaamiga kokkupuute aja kohta, millisel sotsiaalmeedia platvormil reklaam on ja reklaamiga kokkupuute kellaaeg. Veebilehtedele sisestatud paroole ja muud teavet, näiteks Sinu nime ja pangaandmeid, ei koguta. Pärast rakenduse installimist ei ole vaja teha muud, kui hoida rakendus kahe nädala jooksul installituna ja aktiivsena. Selle aja möödudes palutakse Sul rakendus desinstallida. Lisaks palutakse Sul internetis täita lühike küsimustik taustainfo kohta. Kui Sa kasutad uuringu ajal vanema telefoni või tahvelarvutit, siis on võimalik kasutajat vahetada ning rakendus kogub teavet ainult siis, kui Sinu konto on aktiveeritud. Kui Sa avad oma vanema seadme ekraani, siis rakendus kuvab automaatselt akna, kus Sa pead valima „UURINGUS OSALEJA“. Kui vanem avab oma seadme ekraani, siis tema peab kuvatavast aknast valima „KÜLALINE“. Rakendus kogub teavet ainult siis, kui on tehtud valik „UURINGUS OSALEJA“, muul juhul teavet ei koguta.

Kuidas me kaitseme Sinu andmeid?

Uuringu käigus me kogume ja analüüsime Sinu andmeid. Analüüsimisel ei kasutata Sinu nime, vaid seotakse see numbrilise koodiga, millele Reality Mine annab vastava ID numbri. See ID võimaldab siduda uuringus Sind ja Sinu kasutatavat seadet. Kõik Sind tuvastada võimaldavad andmed hävitatakse oktoobris 2021. Rakenduse kasutamisega kogutud andmed asuvad Reality Mine serveris Suurbritannias, kuid neid ei ole võimalik Sinuga seostada. Andmed kustutatakse hiljemalt üks aasta peale andmete kogumise algust. Uuringu analüüsi andmetele pääsevad ligi vaid Tervise Arengu Instituudi töötajad, kes seda uuringut korraldavad. Uuringu tulemused avaldatakse üldistatult ja Sinu andmeid ei avaldata kusagil.

Osalemise kasu ja riskid

Sinu osalemine selles pilootuuringus aitab paremini aru saada ja hinnata, milliste digitaalsete turundussõnumitega lapsed oma digiseadmetes kokku puutuvad, milline on nende ulatus ja sagedus. Uuringu lõppedes on võimalik saada ka kinkekaart. 15 euro väärtuses elektroonilise Partner kinkekaardi saamise eelduseks on asjaolu, et hoiad oma digiseadmes rakendust installituna ning aktiivsena kahe nädala jooksul ehk osaled uuringus kogu uuringuperioodi jooksul. Kui Sul e-posti aadressi ei ole, saadame kinkekaardi Sinu vanemale. Kinkekaarte ei jagata juhul, kui Sinu pereliige on Tervise Arengu Instituudi töötaja.

Vabatahtlik osalemine

Uuringus osalemine on täiesti vabatahtlik. Sa ei pea uuringus osalema või võid osalemise igal ajal katkestada, ilma et peaksid seda kellelegi põhjendama. Kui Sa osalemise katkestad, ütle seda oma vanemale, et ta saaks uuringu läbiviijale sellest teada anda. Juhul, kui Sa katkestad uuringus osalemise, kustutatakse kõik selle hetkeni kogutud andmed ja neid ei kasutata analüüsis.

Kontaktisik

Kui soovid uuringu kohta rohkem teavet, võta ühendust Tervise Arengu Instituudi analüütiku Kaidy Teppega, kes on antud uuringu teostaja (tel: 6593852, e-mail: kaidy.teppe@tai.ee).